Opprinnelig hadde man til hensikt å bruke nye motorer fra International Aero Engines (IAE) i A340, men IAE stoppet utviklingsarbeidet og valget falt derfor på CFM56-5C4 fra det fransk-amerikanske selskapet CFMI. Da flyet første gang var på vingene i 1991, oppdaget man en potensiell konstruksjonsfeil ved at vingene ikke var sterke nok til å bære de ytterste motorene ved marsjhastighet uten å bøye seg og vibrere. For å rette opp dette utviklet man et skjold som ble plassert under vingene slik at luftstrømmene rundt motorfestene ikke skapte problemer.